ΠΡΟΕΝΤΑΞΙΑΚΟ ΣΥΜΦΩΝΟ ΚΑΤΑ ΤΟΥ ΟΡΓΑΝΩΜΕΝΟΥ ΕΓΚΛΗΜΑΤΟΣ ΜΕΤΑΞΥ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΤΩΝ ΥΠΟΨΗΦΙΩΝ ΧΩΡΩΝ ΤΗΣ ΚΕΝΤΡΙΚΗΣ ΚΑΙ ΤΗΣ ΑΝΑΤΟΛΙΚΗΣ ΕΥΡΩΠΗΣ ΚΑΙ ΤΗΣ ΚΥΠΡΟΥ (Κείμενο που υιοθετήθηκε από το Συμβούλιο ΔΕΥ στις 28 Μαΐου 1998) (98/C 220/01)

Εμείς, οι υπουργοί Δικαιοσύνης και Εσωτερικών Υποθέσεων των κρατών μελών της Ευρωπαϊκής Ένωσης, ενεργώντας υπό την ιδιότητα του μέλους του Συμβουλίου της Ευρωπαϊκής Ένωσης, σε πλήρη συνεργασία με την Επιτροπή, αφενός,

και

Εμείς, οι υπουργοί Δικαιοσύνης και Εσωτερικών Υποθέσεων των υποψήφιων χωρών της Κεντρικής και Ανατολικής Ευρώπης, συμπεριλαμβανομένων των κρατών της Βαλτικής, και της Κύπρου, αφετέρου,

εφεξής καλούμενοι «κράτη μέλη της ΕΕ» και «ΧΚΑΕ και Κύπρος», αντιστοίχως,

ΣΥΝΕΛΘΟΝΤΕΣ στις Βρυξέλλες στις 28 Μαΐου 1998,

ΑΦΟΥ ΕΞΕΤΑΣΑΜΕ το σχέδιο δράσης της Ευρωπαϊκής Ένωσης κατά του οργανωμένου εγκλήματος, το οποίο εγκρίθηκε από το Ευρωπαϊκό Συμβούλιο του Άμστερνταμ τον Ιούνιο του 1997 (1), και ιδίως τη σύσταση αριθ. 3,

ΤΟΝΙΖΟΝΤΑΣ την κοινή μας δέσμευση για τη δημοκρατία, τα ανθρώπινα δικαιώματα και το κράτος δικαίου και έχοντας επίγνωση ότι το οργανωμένο έγκλημα αποτελεί σοβαρή απειλή για τις αξίες αυτές, επειδή διεισδύει, μολύνει και διαφθείρει τη δομή των κυβερνήσεων, των νόμιμων εμπορικών και χρηματοοικονομικών επιχειρήσεων και της κοινωνίας σε όλα τα επίπεδα,

ΑΝΑΓΝΩΡΙΖΟΝΤΑΣ ότι τουλάχιστον τα ακόλουθα στοιχεία είναι αναγκαία για μια αποτελεσματική συνεργασία στον τομέα εφαρμογής του νόμου και δικαστική συνεργασία, τόσο σε εθνικό όσο και σε διεθνές επίπεδο:

- μια αποτελεσματικώς διαρθρωμένη αστυνομική αρχή, με τις εξουσίες δράσης, το εκπαιδευμένο προσωπικό και τον τεχνικό εξοπλισμό που χρειάζεται για αποτελεσματική καταπολέμηση του εγκλήματος,

- δεόντως εξουσιοδοτημένο δικαστικό σύστημα που να λειτουργεί επί τη βάσει σύγχρονων ουσιαστικών και διαδικαστικών κανόνων,

- ικανοποιητικές νομικές βάσεις για την καταπολέμηση της δωροδοκίας και συνεπής εφαρμογή τους,

- πρακτική ικανότητα των αρχών εφαρμογής του νόμου να καταπολεμούν το οργανωμένο έγκλημα, συμπεριλαμβανομένων των ναρκωτικών και του διεθνούς λαθρεμπορίου όπλων, να κατάσχουν το προϊόν εγκληματικών δραστηριοτήτων και να προλαμβάνουν το ξέπλυμα βρώμικου χρήματος,

- επαρκή μέσα πρόληψης της κατάχρησης ναρκωτικών,

- αυστηροί έλεγχοι για τη νόμιμη απόκτηση όπλων,

ΑΠΟΦΑΣΙΣΜΕΝΟΙ να συνεργαστούμε στενά για να καταπολεμήσουμε το οργανωμένο έγκλημα και άλλες μορφές σοβαρών εγκλημάτων, συμπεριλαμβανομένης της εμπορίας ανθρώπων και της οργανωμένης παράνομης μετανάστευσης,

ΑΠΟΦΑΣΙΣΜΕΝΟΙ επίσης να βελτιώσουμε τη διεθνή συνεργασία για να αντιμετωπιστεί το φαινόμενο αυτό,

ΕΧΟΝΤΑΣ ΥΠΟΨΗ τη δήλωση του Βερολίνου του Σεπτεμβρίου 1994, την παγκόσμια υπουργική διάσκεψη των Ηνωμένων Εθνών για το οργανωμένο διεθνικό έγκλημα του Νοεμβρίου 1994, τις 40 συστάσεις των G7/P8 για την καταπολέμηση του διεθνικού οργανωμένου εγκλήματος της 12ης Απριλίου 1996, τις 25 συστάσεις των G7/P8 της υπουργικής διάσκεψης για την τρομοκρατία της 30ής Ιουλίου 1996 και τις 10 αρχές για την καταπολέμηση του εγκλήματος υψηλής τεχνολογίας που προϋπόγραψαν οι G8 στις 10 Δεκεμβρίου 1997,

ΕΧΟΝΤΑΣ ΥΠΟΨΗ ότι ήδη διαμορφώναμε μια κοινή άποψη για τον τρόπο καταπολέμησης του οργανωμένου εγκλήματος, δεδομένου ότι όλοι μας συμμετέχουμε σε ορισμένα διεθνή όργανα σχετικά με την καταπολέμηση του οργανωμένου εγκλήματος,

ΕΧΟΝΤΑΣ ΥΠΟΨΗ τις συζητήσεις για το οργανωμένο έγκλημα που διεξάγονται σε άλλα διεθνή πλαίσια, όπως ο ΟΗΕ, όπου αυτή τη στιγμή εξετάζεται η δυνατότητα σχεδιασμού σύμβασης των ΗΕ για το οργανωμένο έγκλημα, κατόπιν πρωτοβουλίας της Δημοκρατίας της Πολωνίας,

ΑΝΑΓΝΩΡΙΖΟΝΤΑΣ την υφιστάμενη συνεργασία των αρμόδιων αρχών μας και επιθυμώντας να την ενισχύσουμε άμεσα αλλά και πιο μακροπρόθεσμα,

ΕΠΙΘΥΜΩΝΤΑΣ να καταρτίσουμε για τον σκοπό αυτόν ένα σύμφωνο που θα επιτρέψει να εντατικοποιηθεί κατά την προενταξιακή περίοδο η υφιστάμενη συνεργασία,

ΕΧΟΝΤΑΣ ΥΠΟΨΗ την ανάγκη να εφαρμοσθεί το κοινοτικό κεκτημένο από τις ΧΚΑΕ και την Κύπρο πριν προσχωρήσουν στην Ευρωπαϊκή Ένωση,

ΔΗΛΩΝΟΥΜΕ ΤΑ ΑΚΟΛΟΥΘΑ:

Αρχή 1

Διακηρύσσουμε την απόφασή μας να συνεργαστούμε πλήρως για την καταπολέμηση του κάθε είδους οργανωμένου εγκλήματος και άλλων μορφών σοβαρής εγκληματικότητος.

Αρχή 2

Σημειώνουμε με ικανοποίηση ότι οι ΧΚΑΕ και η Κύπρος έχουν εκφράσει την πρόθεσή τους να υιοθετήσουν και εφαρμόσουν πραγματικά την ευρωπαϊκή σύμβαση περί αμοιβαίας δικαστικής συνδρομής επί ποινικών υποθέσεων του 1959, καθώς και τις διεθνείς συμβάσεις που αναφέρονται στη σύσταση αριθ. 13 του σχεδίου δράσης της Ευρωπαϊκής Ένωσης κατά του οργανωμένου εγκλήματος. Αυτό θα γίνει το ταχύτερο δυνατόν, όπως προβλέπεται στη σύσταση αριθ. 13.

Σημειώνοντας ότι έχουμε όλοι επικυρώσει ορισμένες από αυτές τις πράξεις, οι διεθνείς συμβάσεις που καθορίζονται στη σύσταση αριθ. 13 είναι οι εξής:

- ευρωπαϊκή σύμβαση εκδόσεως, Παρίσι 1957,

- δεύτερο πρωτόκολλο της ευρωπαϊκής σύμβασης εκδόσεως, Στρασβούργο 1978,

- πρωτόκολλο της ευρωπαϊκής σύμβασης περί αμοιβαίας δικαστικής συνδρομής επί ποινικών υποθέσεων, Στρασβούργο 1978,

- σύμβαση σχετικά με τη νομιμοποίηση εσόδων από παράνομες δραστηριότητες, την εξακρίβωση, την κατάσχεση και τη δήμευση των προϊόντων του εγκλήματος, Στρασβούργο 1990,

- σύμβαση για την αμοιβαία συνδρομή μεταξύ των τελωνειακών διοικήσεων και σχετικό πρωτόκολλο, Νάπολη 1967 (2),

- συμφωνία για την παράνομη διακίνηση μέσω θαλάσσης που εφαρμόζει το άρθρο 17 της σύμβασης των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών, Στρασβούργο 1995,

- σύμβαση για την καταπολέμηση της παράνομης διακίνησης ναρκωτικών και ψυχοτρόπων ουσίων, Βιέννη 1988,

- ευρωπαϊκή σύμβαση για την καταστολή της τρομοκρατίας, Στρασβούργο 1977.

Επιπλέον, σημειώνουμε με ικανοποίηση την πρόθεση των ΧΚΑΕ και της Κύπρου να θεσπίσουν και να εφαρμόσουν νομοθεσία που θα τους επιτρέψει να επικυρώσουν κατά την προσχώρησή τους τις συμβάσεις που αναφέρονται στη σύσταση αριθ. 14 του σχεδίου δράσης κατά του οργανωμένου εγκλήματος

Αρχή 3

Σκοπεύουμε να συνεργαστούμε για την ανάπτυξη και την αποτελεσματική λειτουργία κεντρικών δικαστικών αρχών και αρχών επιβολής του νόμου που θα είναι υπεύθυνες για την καταπολέμηση του οργανωμένου εγκλήματος. Οι αρχές αυτές είναι συγκεκριμένα εκείνες που αναφέρονται στη σύσταση αριθ. 1 (κεντρικός εθνικός φορέας υπεύθυνος για το συντονισμό της δράσης κατά του οργανωμένου εγκλήματος), αριθ. 19 (κεντρικά εθνικά σημεία επαφής για την ανταλλαγή πληροφοριών), αριθ. 20 (εθνικές πολυτομεακές ομάδες) και αριθ. 21 (ευρωπαϊκό δικαστικό δίκτυο) του σχεδίου δράσης κατά του οργανωμένου εγκλήματος.

Σύμφωνα με το σχετικό εθνικό νομοθετικό πλαίσιο οι αρχές αυτές θα διευκολύνουν επίσης:

- την ταχεία και αποτελεσματική διεθνή συνεργασία στον τομέα της εφαρμογής του νόμου και τη δικαστική συνεργασία κατά του οργανωμένου εγκλήματος και

- τον εθνικό συντονισμό για την καταπολέμηση του οργανωμένου εγκλήματος.

Θα γνωστοποιήσουμε τα εθνικά σημεία επαφής που θα δημιουργηθούν σύμφωνα με τη σύσταση αριθ. 19 του σχεδίου δράσης στην Γενική Γραμματεία του Συμβουλίου της Ευρωπαϊκής Ένωσης, η οποία και θα κυκλοφορήσει τις σχετικές πληροφορίες σε όλους τους ενδιαφερομένους.

Έχοντας επίγνωση του γεγονότος ότι ο συντονισμός των δικαστικών ερευνών έχει ουσιαστική σημασία για την επιτυχία της δράσης κατά του οργανωμένου εγκλήματος, θεωρούμε, σεβόμενοι απολύτως τη συνταγματική δομή όλων των κρατών μας, ότι καλό είναι να συσταθούν σε εθνικό επίπεδο ολοκληρωμένες πολυτομεακές ομάδες, όπως προβλέπεται στη σύσταση αριθ. 20 του σχεδίου δράσης κατά του οργανωμένου εγκλήματος. Σκοπεύουμε να διοργανώνουμε περιοδικές συναντήσεις μεταξύ των ομάδων αυτών, στις οποίες θα συζητούνται κοινές στρατηγικές και δράσεις, με τη συμμετοχή της Europol, όταν αυτό ενδείκνυται.

Συμφωνούμε να καταστρώνουμε και να αναπτύσσουμε, με τη βοήθεια της Europol, κοινή ετήσια στρατηγική προκειμένου να επισημαίνονται οι σημαντικότερες απειλές όσον αφορά το οργανωμένο έγκλημα, το οποίο αντιμετωπίζουμε όλοι μας. Για το σκοπό αυτό, κάθε προεδρία του Συμβουλίου θα διοργανώνει συναντήσεις για την ανάπτυξη και επανεξέταση αυτής της ετήσιας στρατηγικής, η οποία θα μπορεί να αξιοποιήσει τις εμπειρίες της ετήσιας έκθεσης της Ευρωπαϊκής Ένωσης για το οργανωμένο έγκλημα. Οι ΧΚΑΕ και η Κύπρος είναι πρόθυμες να απαντήσουν στο ερωτηματολόγιο που καταρτίστηκε για το σκοπό αυτό από την ΕΕ και θα ενημερωθούν δεόντως σχετικά με το έργο του δικτύου επαφής και στήριξης του Συμβουλίου και το έργο της Europol.

Αρχή 4

Τονίζουμε τη σημασία της στενής συνεργασίας στην ταχεία και αποτελεσματική ανταλλαγή πληροφοριών στα πλαίσια ερευνών και αμοιβαίας δικαστικής συνδρομής, καθώς και στον τομέα της επιχειρησιακής και ανακριτικής υποστήριξης.

Οι ΧΚΑΕ και η Κύπρος θα μελετήσουν τη θέσπιση σημείων επαφής δικαστικής συνεργασίας ώστε να διευκολυνθεί η δικαστική συνεργασία μεταξύ τους και με τα κράτη μέλη της Ευρωπαϊκής Ένωσης, με σκοπό τη βαθμιαία ενσωμάτωσή τους στο δίκτυο της Ευρωπαϊκής Ένωσης.

Αρχή 5

Αποδίδουμε μεγάλη σημασία στην αμοιβαία ανταλλαγή πληροφοριών που αφορούν την εφαρμογή του νόμου, εξασφαλίζοντας παράλληλα και την προστασία των προσωπικών δεδομένων. Η ανταλλαγή πληροφοριών θα πρέπει να διεξάγεται όχι μόνον όταν εντάσσεται στο πεδίο κάποιων ερευνών, αλλά και για το σκοπό της συλλογής και διάδοσης πληροφοριών για την ανάπτυξη μακροπρόθεσμων στρατηγικών.

Η σπουδαιότητα της συλλογής πληροφοριών σχετικά με τις εγκληματικές ομάδες και τους χώρους δράσης τους προς στήριξη αποτελεσματικής ανάλυσης είναι γνωστή.

Τονίζουμε ότι θεωρούμε ιδιαίτερα σημαντικό να εξασφαλίζεται σε κάθε ανταλλαγή πληροφοριών η τήρηση των σχετικών κανόνων για την προστασία των δεδομένων, και ιδίως της σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία πληροφοριών προσωπικού χαρακτήρα της 28ης Ιανουαρίου 1981. Σημειώνουμε με ικανοποίηση την πρόθεση των ΧΚΑΕ και της Κύπρου να επικυρώσουν τη σύμβαση αυτή το συντομότερο, εάν δεν το έχουν πράξει ήδη.

Τονίζουμε ότι θεωρούμε ιδιαίτερα απαραίτητο να παρέχεται η πληρέστερη δυνατή προστασία σε ευαίσθητες πληροφορίες προερχόμενες από άλλες χώρες. Οι αρμόδιες αρχές των κρατών μας καλούνται να αλληλοενημερώνονται ως προς τις ανάγκες αποκάλυψης πληροφοριών στο πλαίσιο δικαστικών ή διοικητικών διαδικασιών και να συζητούν εκ των προτέρων τις δυσκολίες που προκύπτουν ενδεχομένως από τις απαιτήσεις αυτές. Στη συνάρτηση αυτή, θεωρούμε ότι το διαβιβάζον κράτος θα πρέπει να μπορεί να επιβάλει όρους, τους οποίους πρέπει να τηρεί το παραλαμβάνον κράτος, για την προστασία ευαίσθητων πληροφοριών, προτού αποφασίσει αν θα τις διαβιβάσει.

Αρχή 6

Κρίνουμε ότι η αμοιβαία πρακτική υποστήριξη σε έρευνες και επιχειρήσεις έχει ύψιστη σημασία.

Αυτή η υποστήριξη μπορεί να περιλαμβάνει:

- συνδρομή σε θέματα εκπαίδευσης και εξοπλισμού,

- κοινές ερευνητικές δραστηριότητες και ειδικές επιχειρήσεις, με την κατάλληλη υποστήριξη της Europol,

- διευκόλυνση της διασυνοριακής συνεργασίας στον τομέα της εφαρμογής του νόμου και της δικαστικής συνεργασίας όσον αφορά τις μακροπρόθεσμες έρευνες και τις βραχυπρόθεσμες επιχειρήσεις, ιδίως με την ταχεία διεκπεραίωση των συναφών αιτήσεων και την υλικοτεχνική στήριξη σε συνδυασμό με διασυνοριακή συνεργασία,

- αμοιβαία ανταλλαγή μετεκπαιδευομένων υπαλλήλων, αστυνομικών και δικαστικών, στο πλαίσιο ερευνών που αφορούν τις χώρες μας.

Τονίζουμε τη σημασία και την αποτελεσματικότητα τεχνικών όπως η ηλεκτρονική παρακολούθηση, οι μυστικές επιχειρήσεις και οι ελεγχόμενες παραδόσεις. Έχουμε την πρόθεση να διευκολύνουμε τη διεθνή συνεργασία σ' αυτούς τους τομείς, λαμβάνοντας δεόντως υπόψη τις επιπτώσεις επί των ανθρωπίνων δικαιωμάτων.

Αρχή 7

Προσδίδουμε μεγάλη σημασία στα διμερή ή πολυμερή κοινά σχέδια επιβολής του νόμου. Αυτή η μορφή συνεργασίας θα επιδιωχθεί ειδικότερα σε όσους τομείς του οργανωμένου εγκλήματος θέτουν κοινά διασυνοριακά προβλήματα, και θα πρέπει να στηρίζεται στην προσέγγιση κατά σχέδιο την οποία υιοθέτησε το Συμβούλιο της Ευρωπαϊκής Ένωσης στη σύνοδο της 4ης και 5ης Δεκεμβρίου 1997.

Αντιλαμβανόμαστε ότι πρέπει, εφόσον είναι αναγκαίο και σύμφωνα με τα συναφή ψηφίσματα του Συμβουλίου της Ευρωπαϊκής Ένωσης, να καταρτίσουμε και να θέσουμε σε εφαρμογή προγράμματα για την προστασία των μαρτύρων και των ατόμων που συνεργάζονται με τις δικαστικές αρχές και να αλληλοϋποστηριζόμεθα προς το σκοπό αυτό, κυρίως προβλέποντας τη δυνατότητα αποδοχής, διά κοινής συμφωνίας, των προαναφερομένων προσώπων στις χώρες μας.

Αρχή 8

Τονίζουμε τη σημασία που έχει η Europol από πλευράς ενημέρωσης και παροχής αναλυτικής πραγματογνωμοσύνης και επιχειρησιακής στήριξης, απευθυνόμενης, επίσης, εν καιρώ στις ΧΚΑΕ και στην Κύπρο.

Ως εκ τούτου, οι ΧΚΑΕ και η Κύπρος προτίθενται να ολοκληρώσουν το ταχύτερο δυνατόν τις αναγκαίες προετοιμασίες που θα τους επιτρέψουν να προσχωρήσουν στη σύμβαση Europol κατά τη στιγμή της προσχώρησης και να δημιουργήσουν τις αναγκαίες εθνικές μονάδες.

Σημειώνουμε με ικανοποίηση ότι οι ΧΚΑΕ και η Κύπρος πραγματοποιούν ήδη προκαταρκτικές επαφές με τη μονάδα ναρκωτικών της Europol και ενθαρρύνουμε αυτές τις επαφές 7 και ότι προτίθενται μόλις τεθεί σε ισχύ η σύμβαση Europol, να αρχίσουν να προετοιμάζουν τυπικές συμφωνίες μετά την έγκριση του συμφώνου, ιδίως όσον αφορά την τοποθέτηση αξιωματικών συνδέσμων στη Χάγη. Το Συμβούλιο της ΕΕ και η Επιτροπή προτίθενται να βοηθήσουν τις ΧΚΑΕ και την Κύπρο για να αρχίσουν τη συγκρότηση των αναγκαίων εθνικών μονάδων και να προωθήσουν χρηματοδότηση μέσω των κατάλληλων κοινοτικών προγραμμάτων και σύμφωνα με τους οικείους εφαρμοστέους κανόνες.

Αρχή 9

Προκειμένου να εξασφαλιστεί η ταχύτητα και η αποτελεσματικότητα κατά την εκτέλεση δικαστικών παραγγελιών και άλλων ανακριτικών αιτήσεων, παρατηρούμε με ικανοποίηση τη βούληση των ΧΚΑΕ και της Κύπρου να προβούν σε δήλωση ορθής πρακτικής σύμφωνα με την κοινή δράση για την ορθή πρακτική κατά την αμοιβαία συνδρομή επί ποινικών υποθέσεων (3) που ενέκρινε το Συμβούλιο στις 29 Ιουνίου 1998.

Αρχή 10

Προκειμένου να μην μπορούν οι εγκληματίες να εκμεταλλεύονται τις διαφορές στα νομικά μας συστήματα, οι οποίες μπορεί να δημιουργούν ασφαλή καταφύγια, τονίζουμε τη σημασία της έγκαιρης επικύρωσης των συμβάσεων της Ευρωπαϊκής Ένωσης περί εκδόσεως του 1995 και 1996, οι οποίες καταρτίσθηκαν στο πλαίσιο της Ευρωπαϊκής Ένωσης, και, για τις ΧΚΑΕ και την Κύπρο, τη σημασία της θέσπισης νομοθεσίας που θα τους δώσει τη δυνατότητα να προσχωρήσουν σ' αυτές τις συμβάσεις κατά την προσχώρησή τους στην Ένωση. Παράλληλα, εκφράζουμε την πρόθεσή μας να κάνουμε την ελάχιστη δυνατή χρήση των δυνατοτήτων επιφύλαξης που παρέχουν αυτές οι συμβάσεις. Θα εξασφαλίσουμε την αποτελεσματική εφαρμογή της αρχής «έκδοση, άλλως δίωξη».

Αρχή 11

Οι ευκαιρίες που προσφέρουν τα διάφορα προγράμματα, όπως τα προγράμματα Phare και MEDA και τα σχετικά ειδικά προγράμματα στον τομέα της Δικαιοσύνης και των Εσωτερικών Υποθέσεων, όπως το Oisin, το Grotius, το Stop, το Odysseus και το Falcone, πρέπει να διερευνηθούν περισσότερο για τους υπαλλήλους των υπηρεσιών επιβολής του νόμου ή τις δικαστικές αρχές. Πιο συγκεκριμένα, πρέπει να προωθηθεί η εκπαίδευση προκειμένου να επιτευχθεί σαφής αντίληψη τους οργανωμένου εγκλήματος, αξιολόγηση και βελτίωση των μεθόδων αντιμετώπισής του. Όσον αφορά την εκπαίδευση, θα μπορούσαν να χρησιμοποιηθούν κατάλληλες ενότητες εκπαίδευσης, όπως αυτές που έχει διαμορφώσει η ένωση ευρωπαϊκών αστυνομικών σχολών (AEPC).

Αρχή 12

Κρίνουμε ότι η διαφθορά είναι μια από τις μεγαλύτερες απειλές για τις κοινωνίες μας, διότι θίγει εξίσου τους πολίτες, τους ιδιωτικούς και τους δημόσιους θεσμούς. Επομένως, υπογραμμίζουμε ότι πρέπει να αναπτυχθεί από κοινού μια συνολική πολιτική κατά της διαφθοράς υπό όλες της τις μορφές. Προς τούτο, θα διοργανώνουμε τακτικές διαβουλεύσεις από κοινού με τα αρμόδια όργανα του Συμβουλίου και της Επιτροπής όταν πρόκειται για την ανάπτυξη τέτοιων πολιτικών ενώ τα κράτη μέλη της ΕΕ θα προσπαθήσουν να εξασφαλίσουν τη συμμετοχή των ΧΚΑΕ και της Κύπρου σ' αυτή την προσπάθεια.

Αρχή 13

Συμφωνούμε ότι για να καταπολεμηθεί το ξέπλυμα του χρήματος πρέπει να υπάρξει πλήρης εφαρμογή των 40 συστάσεων της FATF, της οδηγίας του 91/308/ΕΟΚ του Συμβουλίου, της 10ης Ιουνίου 1991, για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες (4) και της σύμβασης του 1990 σχετικά με τη νομιμοποίηση εσόδων από παράνομες δραστηριότητες, την εξακρίβωση, την κατάσχεση και τη δήμευση των προϊόντων του εγκλήματος.

Εκφράζουμε την πρόθεσή μας να δημιουργήσουμε, εφόσον αυτό δεν έχει γίνει ήδη, σε εθνικό επίπεδο, μονάδες οικονομικών πληροφοριών οι οποίες σύμφωνα με τον ορισμό της ομάδας EGMONT αποτελούν μια κεντρική, εθνική υπηρεσία που θα είναι υπεύθυνη για να παραλαμβάνει (και, εφόσον επιτρέπεται), να ζητα, να αναλύει και να διαβιβάζει στις αρμόδιες αρχές αποκαλύψεις οικονομικών πληροφοριών:

i) που αφορούν πιθανολογούμενα προϊόντα εγκλήματος ή

ii) που απαιτούνται από τις εθνικές νομοθετικές ή κανονιστικές ρυθμίσεις, με σκοπό την καταπολέμηση του ξεπλύματος του χρήματος.

Αρχή 14

Προκειμένου να βελτιώσουμε την υφιστάμενη συνεργασία μεταξύ των κρατών μελών της ΕΕ, των ΧΚΑΕ και της Κύπρου, πρέπει να κάνουμε την καλύτερη δυνατή χρήση των αξιωματικών συνδέσμων και δικαστικών συνδέσμων και υπογραμμίζουμε ότι η επέκταση αυτών των διακανονισμών θα ήταν ευκταία.

Αρχή 15

Θα αναθέσουμε την εφαρμογή αυτού του συμφώνου, όπως εκτίθεται στις αρχές που ορίζονται ανωτέρω, σε ομάδα που θα περιλαμβάνει εμπειρογνώμονες αυτών των κρατών που συμμετέχουν στο σύμφωνο. Η εφαρμογή θα βασίζεται στα ακόλουθα κύρια στοιχεία:

- με αφετηρία το σχέδιο δράσης της ΕΕ για το οργανωμένο έγκλημα, εργασίες για τον εντοπισμό και την αντιμετώπιση της απειλής που αποτελεί το διεθνές οργανωμένο έγκλημα,

- τακτική παρακολούθηση και αξιολόγηση των εξελίξεων στο πεδίο της καταπολέμησης του οργανωμένου εγκλήματος σε όλες τις χώρες μας και κατάλληλος καθορισμός προτεραιοτήτων για κάθε χώρα. Η παρακολούθηση και αξιολόγηση αυτή θα αξιοποιήσει τις συλλογικές αξιολογήσεις που διενεργούν οι εμπειρογνώμονες των κρατών μελών και της Επιτροπής στο ευρύτερο πλαίσιο Δικαιοσύνης και Εσωτερικών Υποθέσεων της διαδικασίας διεύρυνσης,

- σχεδιασμός, εκτέλεση και κοινή εξιολόγηση σχεδίων, με τη δέουσα ανάμειξη της Europol, κατά του οργανωμένου εγκλήματος με στόχο, μεταξύ άλλων, τον εντοπισμό τομέων όπου η τεχνική και οικονομική συνδρομή θα βοηθούσε στην προενταξιακή προετοιμασία των ΧΚΑΕ και της Κύπρου.

Βρυξέλλες, 28 Μαΐου 1998.

Για το Συμβούλιο

Ο Πρόεδρος

J. STRAW

(1) ΕΕ C 251 της 15.8.1997, σ. 1.

(2) Σημειωτέον ότι η σύμβαση αυτή δεν έχει ανοιχθεί προς υπογραφή από τις υποψήφιες χώρες.

(3) ΕΕ L 191 της 7.7.1998, σ. 1.

(4) ΕΕ L 166 της 28.6.1991, σ. 77.